Veste proastă pentru Dănuț Lupu. Procurorii au contestat eliberarea condiționată
- Georgiana Dragomir
- 8 martie 2024, 19:21
Dănuț Lupu va ajunge din nou în fața judecătorilor. Procurorii îl vor după gratii, după ce a condus fără permis. Urmează ca Tribunalul București să decidă, dacă fostul fotbalist va rămâne la închisoare sau nu.
Dănuț Lupu încă nu știe, dacă se va bucura de libertate, deoarece procurorii au contestat, vineri, 8 martie, decizia de eliberare condiționată pe care a primit-o în urmă cu doar o zi. Astfel, urmează ca judecătorii de la Tribunalul București să se pronunțe în mod definitiv la modul în care fostul fotbalist va executa pedeapsa pentru conducere fără permis.
Dănuț Lupu mai are un "hop". Procurorii îl vor la închisoare, deoarece a condus fără permis
Parchetul de pe lângă Judecătoria Sector 5 București a transmis, că a formulat contestație împotriva deciziei de eliberare condiționată a lui Dănut Lupu, emisă de Judecătoria Cornetu, din motive care țin de gradul de "pericol social", motiv juridic invocat frecvent, atunci când sunt depistați șoferi care conduc ilegal.
Fostul internaţional Dănuţ Lupu a fost condamnat la şapte luni de închisoare pentru conducerea unui vehicul fără permis, în toamna anului trecut.
"Bineînţeles, eu îmi voi duce crucea, dar sper că voi fi lăsat să fac asta cu demnitate. Mă predau astăzi, pentru azi erau şi biletele de avion de întoarcere. Îmi voi ispăşi pedeapsa pe care am primit-o conform legii. Din acest moment nu o să mai dau niciun fel de declaraţie şi sper ca toată lumea să fie bine, în special familia mea", declara Lupu, pentruFanatik, la acel moment.
Fostul internațional, dat în urmărire generală
Fostul internaţional Dănuţ Lupu a fost condamnat, în apel, la închisoare pentru conducerea unui vehicul fără permis de conducere, decizia fiind anunţată, luni, de Curtea de Apel Bucureşti. El a fost dat în urmărire, figurând pe lista persoanelor urmărite, pe site-ul Poliţiei Române.
"Împotriva celui în cauză, Judecătoria Cornetu a emis mandatul de executare a pedepsei închisorii nr.134 din 02.10.2023, fiind condamnat la o pedeapsă de 7 luni şi 10 zile închisoare pentru săvârşirea infracţiunii de conducerea unui vehicul fără permis de conducere", transmiteau magistrații în luna octombrie 2023.